Video van ‘handsakdief’ wat pakslae kry raak gewildPhillip Basson saam met ‘n vriendin van die vrou wie se handsak gesteel is. Die is ‘n skermskoot uit die video. Die video volg onderaan die berig. ŉ Video wat verlede week op YouTube gelaai is van ŉ vermeende handsakdief wat deur ŉ span loodgieters aangekeer is kort nadat hy ŉ vrou van Witbank in Mpumalanga se handsak gesteel het, is reeds meer as 150 000 keer gekyk. Maroela Media het verlede week berig die span van Magic Plumbing los nie net die dorp se rioolprobleme op nie, maar is ook bereid om boewe te help vastrek. Phillip Basson, eienaar van Magic Plumbing, en sy span het verlede Dinsdag omstreeks 08:30 in twee afsonderlike voertuie in OR Tambo-weg gery toe hy by ŉ verkeerslig vier vroue hoor gil. Die vroue is huiswerkers en het saam in ŉ groepie gestaan toe ŉ man met rastalokke een van hulle se handsak gegryp en laat spaander het. Die verdagte het in die veld in gehardloop in ŉ poging om weg te kom. Basson het besluit om die booswig agterna te sit. Sy span het sy voorbeeld gevolg en gou by hom aangesluit. Hulle het die verdagte vinnig aangekeer en soos ŉ sak patats terug tot by hul bakkie gedra waar hulle die vrou se handsak aan haar terugbesorg het. Die verdagte het nie tyd gehad om enigiets uit die handsak te steel nie. Die hele gedoente het voor die gemeenskapskoerant Witbank Nuus se kantoor plaasgevind en hul verslaggewers was spoedig op die toneel om dit op film vas te lê. Hulle het ŉ video van die voorval geneem en dit op YouTube gelaai. Die video was ŉ dag ná die voorval reeds sowat 6 000 keer gekyk. Basson het Vrydag aan Maroela Media gesê hy is verbaas dat die video soveel aandag op sosiale media gekry het. Die video word selfs wêreldwyd gekyk. “Mense het laat weet dit lyk vir hulle soos ŉ toneel uit ŉ Leon Schuster-fliek,” het Basson gesê. Hy het egter geskerts hy en sy span het nog nie in rolprentsterre ontaard nie, maar dat hulle darem baie gelukwensings kry. “Dan en wan bel iemand my en wens my geluk dat ons die vrou gehelp het. Baie mense lewer egter kommentaar op die video en sê ‘give that man a Bells’, maar nog niemand het vir my ŉ Bells gegee. Ek moet maar my eie koop,” het hy geskerts. Intussen is die vermeende handsakdief, vermoedelik van Midrand tussen Pretoria en Johannesburg, weer terug op die straat nadat die slagoffer vandeesweek die saak teen hom laat vaar het. “Die vrou het in die hof laat weet dat sy glo nie met die saak wil voortgaan nie, aangesien sy al haar besittings teruggekry het,” het kapt. Eddie Hall, woordvoerder van die Witbank-polisie, aan Maroela Media gesê. “Hy was darem vir sewe dae in aanhouding en sal hopelik twee keer dink voor hy weer iets by iemand in die dorp wil steel.” https://youtu.be/a3ZVUVXIbmY